Zemitāna laukums

Zemitāna laukums ir laukums Teikā, Vidzemes priekšpilsētā (platība 11 260 m²),Rīga. Enciklopēdija., 1988, 247. lpp. kura vidū atrodas piemineklis pulkvedim Jorģim Zemitānam, kuram par godu tas nosaukts. Laukumu norobežo Brīvības gatve, Lielvārdes un Tālivalža iela. Laukumā ir ierīkoti apstādījumi, tai skaitā raksturīgi puķu stādījumi un cirpti klinteņu dzīvžogi. Šī ir viena no iecienītākajām satikšanās vietām Teikā.

 Vēsture 
Laukums izveidots 20. gadsimta 20. gadu beigās. 1930. gadā nosaukts par Zemitāna laukumu par godu Latvijas armijas pulkvedim, Ziemeļlatvijas brigādes komandierim Jorģim Zemitānam. 1941. gadā Latvijas padomju okupācijas laikā laukums pārdēvēts par 21. jūlija laukumu, atzīmējot dienu, kad Latvijā ieviesta padomju vara. Vācu okupācijas laikā tā nosaukums īslaicīgi bija Berlīnes laukums (Berliner Platz), bet no 1942. gada līdz 1944. gada oktobrim — Apmācību laukums (Exerzier Platz). Pēc padomju okupācijas atjaunošanas tas atkal pārsaukts par 21. jūlija laukumu. 1954. gadā laukumā iekārtoti apstādījumi. 1990. gadā to pārdēvēja par Teikas laukumu, bet 1994. gadā atjaunoja tā sākotnējo nosaukumu — Zemitāna laukums. 1995. gadā laukumā novietoja tēlnieces Guntas Zemītes veidoto pieminekli Jorģim Zemitānam.

 Apbūve 
Zemitāna laukumā nr. 2 atrodas 1933. gadā pēc inženiera Teodora Hermanovska projekta celtais īres nams ar kinoteātri (no 1937. gada tur darbojās kinoteātris "Teika"). Pēc T. Hermanovska projekta 1933. gadā celts arī dzīvojamais nams Zemitāna laukumā nr. 4 (tur, paša namā, 1930. gadu beigās dzīvoja LU profesors Maksis Eglītis).

 Atsauces 

Kategorija:Laukumi Rīgā
Kategorija:Teika